Source: http://rezistenta.marxist.com/dosargz131103.htm
Timestamp: 2019-03-19 15:18:34+00:00

Document:
27 iulie 1989 - pregătiri
Reflexii citind un dosar de securitate
A fost oare necesară Securitatea?
Într-o anumită perioadă, sigur că da. Toate statele au servicii secrete de informaţii. Statele socialiste - sau, poftim, muncitoreşti deformate, sau staliniste, spuneţi-le cum vreţi au apărut într-o perioadă de crîncen Război Rece. După izbucnirea Revoluţiei Ruse toate statele capitaliste - mai ales Antanta - s-au coalizat împotriva ei. Asta ar fi o explicaţie pentru stalinism - transformarea statului proletar într-unul birocratic. Acum, după 14 ani de capitalism văd că nu se putea fără, deşi ar fi fost frumos.
Dar împotriva cui trebuia îndreptată forţa represivă a statului socialist? Evident că în primul rînd împotriva duşmanului extern şi apoi împotriva spionilor. Împotriva duşmanului intern nu avea rost deoarece un stat socialist nu ar fi avut duşmani interni, cel puţin după perioada - scurtă, credea Lenin şi Marx - de dictatură a proletariatului. Clasa muncitoare - adică majoritatea covîrşitoare a naţiunii - s-ar fi organizat în partide politice care ar fi guvernat alternativ. Burghezia (cea mică, deoarece marea burghezie fusese deja expropriată) ar fi avut şi ea dreptul să se asocieze în partide - de exemplu liberal - căci nu ar fi fost periculoasă pentru statul socialist.
Totuşi, nu a fost aşa.
În 2002 m-am întîlnit în Bucureşti cu o fostă colegă de facultate, actualmente locuind în Israel care venise să caute dosarul de securitate al tatălui ei, mort de vreo douăzeci de ani şi care făcuse ceva puşcărie prin anii 60 implicat într-o acţiune de delapidare. Colega mea era sigură că motivele au fost politice şi că delapidarea a fost un pretext.
Am însoţit-o la CNSAS şi am făcut şi eu, într-o doară, cerere să-mi văd dosarul de securitate. Nu credeam că o să am aşa ceva, nefiind un individ periculos pentru regim.
Cum puteam fi periculos? Mai întîi că eram izolat social, lucram la Centrul de Statistică Matematică (CSM), subordonat (de formă) Institutului Naţional de Metrologie Bucureşti (INMB), la rîndul lui subordonat Inspectoratului General de Stat pentru Controlul Calităţii Produselor (IGSCCP). Spun "de formă" pentru că noi eram toţi matematicieni, ne vedeam de teoremele noastre - cei care aveau acest hobby - şi habar nu aveam ce fac ăia de la metrologie. Ignoranţa era şi reciprocă. Trăiam într-o libertate halucinantă. Veneam cînd voiam "la servici", ca să evadăm de acasă mai mult, în concedii plecam cînd voiam, şi scriam articole de care nimeni nu avea nevoie.
Păi nu aşa şi trebuia să fie? Matematicianul face teoreme, că de aia e matematician. Eram împărţiţi în trei colective: procese stocastice (unde "lucram" eu), statistică matematică (unde erau statisticienii, la care eu (spre ruşinea mea) mă uitam cam de sus: ei aveau contracte de cercetare, făceau "matematică aplicată" pe care eu, cu superbia şi snobismul tinereţii o dispreţuiam; şi mai erau cei de la cercetări operaţionale care Dumnezeu ştie ce făceau.
Era obligată societatea să ne întreţină? Păi, era. Pentru că noi - aşa credeam reprezentam elita României. Păi nu e clar? Doar se ştie că oamenii de ştiinţă sunt elita ţării; matematica este elita ştiinţei. Va să zică, clar şi răspicat, noi eram elita elitei.
Salariile erau mediocre. Un cercetător avea cam un salariu mediu pe economie şi jumătate. Eu, nefiind cercetător, ci matematician aveam ceva mai puţin, dar nu-mi păsa: dădeam meditaţii1 şi cîştigam încă un salariu. Din punct de vedere material eram mulţumit. De altfel casa mi-am cumpărat-o din aceste meditaţii; ba, în 1988 depusesem şi banii pentru maşină. În 1991 i-am retras, după de se devalorizaseră, şi soţia a cumpărat cu ei nişte covoraşe. Asta apropos de garantarea proprietăţii. Alţii au avut ghinion mai mare: tata, de exemplu, strînsese la CEC bani ca să-şi cumpere două apartamente (în banii de acum vreo 20.000 de dolari!) care s-au evaporat pur şi simplu, căci tata, încăpăţînat, nici nu a vrut să îi scoată şi să cumpere cu ei valută, cum făceau oamenii prevăzători prin 91.
Cu ce nu eram atunci mulţumit?
Nu eram mulţumit cu sistemul politic de la noi. Refuzam să îl numesc "socialist". Dacă ar fi fost socialism, atunci clasa muncitoare ar fi controlat guvernul. I-ar fi penalizat pe guvernanţi la alegeri, alegînd alte partide ale clasei muncitoare. Dacă, în democraţia burgheză, burghezia avea dreptul la mai multe partide, reprezentînd mai multe alternative atunci atunci cînd ceva nu mergea bine, apoi şi în democraţia socialistă clasa muncitoare ar fi trebuit să aibă aceleaşi drepturi. Rădăcina răului o vedeam în teza "rolului conducător al partidului", de care se făcea vinovat chiar Lenin - aşa citisem eu într-o biografie a acestuia.
Eram membru de partid din 1973. Locul comuniştilor trebuia să fie în partidul comunist, iar eu mă consideram un comunist. E adevărat că începînd din anii de senilitate ai regimului stalinist din România, din 1981, cînd mi s-a născut prima fiică, mă îndepărtasem de ceauşism şi de leninism; dar nici PCR-ul nu mai era un partid comunist. Era o adunătură de anticomunişti spontani laşi şi ipocriţi.
Trădaseră idealurile stîngii. Trebuia luat totul de la zero. Clasa muncitoare trebuia să înveţe din nou să se organizeze, plecînd de la sindicate independente (după modelul "Solidarităţii" din Polonia) şi să-şi facă partide care să le reprezinte. Căci, pe cine reprezenta PCR? Nomenclatura, adică "noua clasă", sau "burghezia proletară". PCR devenise un agent al clasei exploatatoare.
Cam asta îmi umbla prin minte şi era asezonat cu o ură turbată împotriva lui Ceauşescu şi a Elenei. Nu-i suportam vocea. Nu suportam să citesc presa, unde era mereu ridicat în slăvi. Nu-i suportam pe cei care, pe la şedinţe îi pronunţau numele, cu o grimasă linguşitoare. De Anul Nou, cînd era obiceiul ca la ora 12 să apară Ceauşecu să ne felicite, plecam într-o altă cameră, cu riscul să-mi supăr soţia, nefiind prezent la pupăturile şi urările de fericire care urmau.
Citeam literatură antistalinistă de bună calitate. Eram abonat la Biblioteca Engleză, Franceză, Americană şi Spaniolă. De la prima citisem pe Koestler, Orwell precum şi cărţile lui Milovan Djilas; la a doua erau operele lui Soljeniţîn, traduse: Primul cerc, Pavilionul canceroşilor, O zi din viaţa lui Ivan Denisovici; la cea americană nu era nimic, iar la cea spaniolă erau operele lui Troţki.
În fine. Eram periculos pentru Ceauşescu? În mod sigur nu. Cine mă băga în seamă?
În 1989 îmi era de ajuns. Ceauşescu voia să fie reales. Mai rău, voia ca la şedinţele de dare de seamă şi alegeri, masele de membri de partid să ceară ele realegerea tovarăşului în înalta funcţie de secretar general al PCR. Împreună cu un coleg, Vladimir Masek, (acum pe undeva în SUA) am pus la cale o conspiraţie: atunci cînd s-ar fi introdus pe ordinea de zi punctul privind realegerea, noi să argumentăm că aşa ceva nu e statutar, că nu e de competenţa noastră alegerea secretarului general, ci a Comitetului Central şi să propunem scoaterea propunerii de pe ordinea de zi.
Sigur că eram stresat. Vorbeam cu toată lumea despre intenţia mea. Soţia era terorizată de spaima că o să mă dea afară. Să mă dea afară? Pe minee? Da de ce? Pe măsură ce se apropia şedinţa deveneam mai nervos.
Cu o zi înainte, m-a chemat şeful meu - pe care îl respectam - şi mi-a spus că a auzit ce voiam să fac, dar că e periculos pentru CSM. Dînsul mă roagă să nu vin la şedinţă. Uite, dacă vreau mă trimite în delegaţie undeva.
Am răsuflat uşurat. La fel şi Masek. Nu puteam fi acuzaţi de laşitate. Ne-am gîndit la binele colectivului, nu-i aşa?. Am aflat apoi că soluţia sugerată mie de şeful meu a fost propusă chiar de tovarăşa Căpităneanu, prim secretar la Sectorul IV, de care depindeam. Nu voia femeia să aibă probleme.
Aşa că nu credeam să am vreun dosar.
În august am primit o înştiinţare de la CNSAS prin care eram anunţat că se găsise un dosar de 31 de file cu numele de Zbăganu Gheorghiţă şi eram invitat să îl consult.
La început am fost deziluzionat. Păi Truşcă , prietenul meu comunist, are un dosar de multe volume. Era mai important.
L-am citit cu sentimente amestecate.
Am văzut că pericolul securităţii era imaginar, numai în creierele oamenilor. Nu era real Securiştii erau şi ei nişte oameni care voiau să fie lăsaţi în pace. Dacă toate lucrurile mergeau prost în România, cum ar fi putut securitatea să meargă bine? Două aspecte hilare: vor să îmi controleze telefonul şi dau un număr greşt de telefon. Altul îmi schimbă sexul şi mă face femeie, căsătorită cu mine însumi.
Temuţii informatori ai securităţii, erau şi ei la fel: voiau să fie lăsaţi în pace. Colegii care au scris despre mine au făcut-o în acest sens: lăsaţi-l şi lăsaţi-ne în pace. Nu e periculos.
Cu asta s-a ocupat Securitatea? Au mîncat banii ţării degeaba. Direcţia III-a voia să mă scoată vinovat iar Direcţia II-a cerea să fim lăsaţi în pace, că informaţiile (ai celor din direcţia a III-a) lor nu se verifică.
Într-un stat socialist nici nu s-ar fi putut imagina un asemenea dosar jalnic. Da, să fie supravegheaţi duşmanii socialismului, spionii, teroriştii. Dar nu tovarăşii de stînga, eventual de o altă orientare. Eu nu am fost niciodată un duşman al comunismului. De-abia după 89 am devenit însă un adevărat comunist. NU ştiu ce orientare politică or avea căpitanul Monica şi colonelul Alexandru acuma. Pariez însă că s-au făcut şi ei anticomunişti. Pe atunci erau nişte apărători ai burgheziei, acum sunt la fel. Nu cred că mă înşel afirmînd că am fost şi atunci, şi acum de cealaltă parte a baricadei.
Şi acum iată
Rutină: aprilie 1981
IMB(?) SECURITATE
F22/PI/00315807
La adresa dv. Nr. 261/VG/006084 din 22 IV 1981 vă comunicăm următoarele:
În strada Fîntînica nr. 3, blocul 203, scara B, parter, apart. 48 din sectorul II domiciliază în calitate de proprietar al apartamentului respective numitul ZBĂGANU GHEORGHIŢĂ fiul lui Gheorghe şi Marghioala, născut la 30 XI 1951 în Lugoj jud. Timiş.
Din verificările efectuate a rezultat că sus numitul este caracterizat ca o persoană liniştită, retrasă şi rezervată faţă de vecini cu care se salută, doar, fără a se vizita cu aceştia.
Nu este cunoscut cu rude în exterior şi nici nu a fost observat în compania unor cetăţeni străini. Pînă la data efectuării verificărilor nu a fost observat să-şi vîndă din bunuri sau să facă alte pregătiri din care să rezulte intenţie de evaziune.
Este căsătorit cu Zbăganu Aurelia, fiica lui George şi Elisaveta născută la 13 I 1957 în Bucureşti care este profesoară la liceul Şincai , cu comportare bună faţă de vecini.
Nu au copii iar relaţiile dintre cei doi soţi sunt bune.
La adresa de mai sus a mai locuit Zbăganu Aurelia2, soră , născută la 15-2-1953 în Lugoj, de specialitate medic şi Zbăganu Virgiliu Cătălin, frate, născut la 10-6-1954, inginer, ambii s-au mutat de la cel în cauză.
Şef serviciu Of. Operativ principal
Lt. Colonel ?????? Căpitan ?????? 3
Rutină: martie 1983
SM Bucureşti
F22/P.I./D./00833513
Poz. Suv. URSS- 18.07.1986
La adresa dv. Nr 261 (BD) 006069 privind pe numitul ZBĂGANU GHEORGHE fiul lui Gheorghe şi Marghioala, născut la 30 XI 1951 în Lugoj jud. Timiş, domiciliat în strada Fîntînica nr. 3, blocul 203, scara B, parter, apart. 48 din sectorul II vă comunicăm următoarele:
Sus numitul locuieşte la aceastră adresă din anul 1979 în calitate de coproprietar al apartamentului respective compus din două camere confort I.
Este o persoană liniştită, serioasă şi retrasă faţă de vecini cu care nu se vizitează. Nu este cunoscut cu anturaj la domiciliu iar sursele folosite nu cunosc dacă are rude în exterior sau dacă primeşte corespondenţă din străinătate.
În ceea ce priveşte călătoria lui în exterior, nu au rezultat date de interes operativ 4.
Este căsătorit cu Aurelia, fiica lui George şi Elisaveta, n. Bucureşti 13. 1. 1981 cu care are o fiică, pe nume ANA, născută la 14-12-1981 în Bucureşti
Lt. Colonel ?????? Căpitan ??????5
7 noiembrie 1988. Impresiile tov căpitan Monica înainte de a face cunoştinţă .
Direcţia II
Nr 282/RM/001674/7.11.1988
Exp. Unic 0025
Cu ocazia întîlnirii din data de 5 noiembrie 1988 sursa "VLĂDESCU" a informat următoarele în legătură cu Zbăganu Gheorghiţă, matematician principal în cadrul CSM al INMB:
este un bun matematician, lucrînd în domeniul probabilităţilor matematice; de anul trecut este doctor în matematică; 6
este un autodidact, învăţînd limbile chineză şi arabă pe care le stăpîneşte bine; 7
tatăl său este evreu iar mama ţigancă; 8
înainte de a se căsători se ocupa foarte mult de ridicarea nivelului de cultură, citind foarte mult; acum are doi copii şi nu prea mai are timp;
este un om jovial, plăcîndu-i să fie în centrul atenţiei în grupurile pe care le frecventează;
se află în relaţii amicale cu ????? şi ????? 9
Zbăganu Gheorghiţă, membru PCR este în studiu pentru a fi atras în colaborare cu aprobarea organelor de partid competente.
Prezentul raport se va exploata în cadrul verificărilor asupra celui în cauză.
Lt. Ragateja
10 decembrie 1988. Impresiile finale ale tov. Căpitan Monica
Nr 282/RM/001674
Exp. unic
Cu ocazia contactării la întoarcerea din Bulgaria a matematicianului Zbăganu Gheorghiţă am constatat următoarele:
este o persoană cu o solidă cultură generală, preocupîndu-se foarte mult înaintea căsătoriei de studiul limbilor străine, stăpînind limbile engleză, rusă şi avînd cunoştinţe satisfăcătoare de limba chineză şi arabă;
a făcut armata la o unitate a ministerului de interne10 , dar nu este de acord cu activitatea pe care o desfăşoară organele de securitate, avînd idei preconcepute în acest sens; a afirmat că în perioada în care a lucrat la Întreprinderea de Pompe Aversa a fost solicitat de ofiţerul de obiectiv pentru a desfăşura activitate de culegere de informaţii, dar a refuzat categoric, subliniind că el "nu este turnător" 11
pare a fi preocupat numai de matematică, fiind indiferent la problemele colegilor, dar de fapt este la curent cu acestea;
este un individ nemulţumit de viaţa sa particulară şi de posibilităţile relativ modeste din punct de vedere financiar pe care le are, dar e mulţumit de munca pe care o desfăşoară12
24 ianuarie 1989. O schimbare de sex.
MI SM Bucureşti
Fc6/M.I./D./00167840
CĂTRE UM 0617 Bucureşti
La adresa dv. Nr. 282/RM/008166 din 13.08.1988 vă comunicăm următoarele:
ZBĂGANU GHEORGHIŢA - fiica lui Gheorghe şi Marghioala, născută la 30.XI.1951 în Lugoj, electrician la INMB, domiciliată în str. Aleea Zvoriştea nr 3, Bloc A 42, Sc. F, ap. 85 sector 6 locuieşte la această adresă de aproximativ 4 ani ămpreună cu familia ocupă un apartament proprietate personală compus din 3 camere. Este căsătorită şi are doi copii. La domiciliu este apreciată ca o persoană liniştită, serioasă, respectuoasă cu o conduită corespunzătoare atît faţă de familie cît şi faţă de vecini. Nu este dominată de vicii sau alte trăsături de caracter negative. Cu vecinii are bune relaţii de salut. Se cunoaşte că soţii ZBĂGANU călătoresc în străinătate în interes de servici. Nu a fost semnalată cu relaţii sau rude în rîndul unor cetăţeni străini. Este căsătorită cu ZBĂGANU GHEORGHE, născut la 30.XI.1951 cercetător ştiinţific la Institutul de Motoare Termice. Şi acesta are o comortare corespunzătoare. Nu au rezultat aspecte deosebite în acţiunea "Călătorul"
16.03.1989. Discuţia cu col. Alexandru
DR. ZBĂGANU GHEORGHIŢĂ
Pregătit în vederea deplasării pe care urmează să o facă în Polonia, seminar Banach.
Au rezultat din discuţie următoarele:
A publicat în reviste din RFG şi RPP numai cu aprobarea prof. Iosifescu Marius;
Nu este membru în nici o organizaţie profesională internaţională;
A făcut deplasări în
Polonia - 1981 (seminar Banach)
- 1983 ( congres)
URSS - 1985 (conferinţă internaţională Vilnius)
- 1986 (congres Taşkent)
RPBulgaria 1988 - şcoală de vară Varna
Spune că nu are specialişti străini cu care să fie în legătură prin corespondenţă. 13
Lucrează la un contract cu CNŞT "Noi tipuri de dependenţă stocastică" care nu are pînă în prezent nici un fel de aplicabilitate practică.14
Obs. Pare un individ care are ceva de ascuns faţă de organele de securitate.15
25 iunie 1989. După întoarcerea din Polonia.
La 25 mai 1989 la Centrul de Statistică Matematică al INMB a avut loc Adunarea Generală de Partid a organizaţiei nr. 5. După prezentarea informării politice, între cei care au luat cuvîntul a fost şi ZBĂGANU GHEORGHIŢĂ care a relatat despre ceea ce a văzut cu ocazia deplasării lui la Varşovia şi a întrebat din ce cauză presa noastră n informează despre situaţia existentă acolo, despre alegerile care au avut loc, etc.16
În continuare, analizîndu-se programul de măsuri şi conexiunea acestuia cu concluziile discuţiilor individuale,17 ZBĂGANU GHEORGHIŢĂ a făcut menţiunea că organizaţie de partid nu s-a dovedit eficientă şi nu a cerut lămuriri superioare cu privire la neacordarea avizului de partid în trei cazuri în vederea înscrierii la doctorat. 18
De asemenea, atît ZBĂGANU cît şi ???????????19 motivînd susţinerea că planul de măsuri era formal au afirmat că nu se analizează anumite situaţii "neclare" sau hotărîri superioare de partid "nejustificate".
Intervenţia hotărîtă a secretarului organizaţiei de bază a pus capăt continuării intervenţiilor celor doi orientînd discuţiile spre un făgaş normal. În următoarea zi ZBĂGANU GHEORGHIŢĂ şi-a cerut scuze şi şi-a motivat ieşirea printr-o anumită stare de nervozitate.20
În adunarea generală ce a avut loc în 25 iunie 1989, Zbăganu Gheorghiţă, referindu-se la conţinutul informării politice (întocmită de un colectiv al Comitetului de Partid) 21 a apreciat-o ca "pentru o grădiniţă de copii" deoarece se referă aproape exclusiv la activitatea şi expunerile secretarului general şi sunt omise unele evenimente recente foarte importante din URSS, RPU, etc. 22
Din unele informaţii obţinute de noi se pare că Gabriela Hristea 23 ar fi soţia unui ofiţer superior din Departamentul Securităţii Statului.
Rugăm ca informaţiile de mai sus să fie exploatate cu atenţia cuvenită pentru a evita referiri la organele de securitate şi deconspirarea surselor noastre.24
Direcţia III
Maior M. Iftode (?).
30 iunie 1989. Vlădescu comentează.
La o şedinţă de învăţămînt politic de la CSM, desfăşurată între "patru ochi", adică fără "oaspeţi metrologici", ????? 25 a declarat că dacă din dicţionarele enciclopedice s-ar da la o parte savanţii, oamenii de cultură, scriitorii, etc. de origine ebraică, n-ar mai rămîne nimic (textual).
A protestat prin luare de cuvînt ????? care a spus că nu evreii sunt problema Balcanilor, ci ţiganii.
Gh. Zbăganu a declarat că ţiganii în RSR sunt persecutaţi, că nu au ziare, şcoli, cărţi în limba naţională.
????? a declarat că nu ţiganii, ci evreii sunt persecutaţi.
????? şi Gh. Zbăganu (1/2 evreu 1/2 ţigan) i-au ţinut hangul afirmînd că şi ţiganii şi evreii sunt "nedreptăţiţi" (nu sînt admişi la doctorate, li se pun tot felul de piedici etc.
30. 06. 89
Vlădescu26
Unitatea militară UM 0617 Bucureşti
Nr. 232/AC/001674 din 27 iulie 1989
(indescifrabil), 27 VII 1989
Rugăm aprobaţi să fie întreprinse măsuri de verificare a numitului ZBĂGANU GHEORGHE , fiul lui Gheorghe şi Marghioala, născut la 30.11.1951 în Lugoj, matematician la Institutul Naţional de metrologie Bucureşti, membru PCR, pentru clarificarea unor probleme operative.
Lt. Col. ????
10 august 1989 : morişca se pune în mişcare
DIRECŢIA III -a
Nr. 00151564 din 10.august. 1989
Dosar nr. 3101 MT
INTRARE nr D/00112557
Ziua 11 august 1989
Comentar: conf celor discutate, cpt. ???
CĂTRE DIRECŢIA a II-a
Tovarăşului Colonel Gheorghe Raţiu (tăiat şi înlocuit cu General maior Emil Maeru) 27
Vă facem cunoscut că, potrivit unor informaţii obţinute recent, numitul ZBĂGANU GHIORGHIŢĂ 28, cercetător ştiinţific la CSM din cadrul INMB , aflat în prezent în concediu de odihnă (4-26 august 1989) a pregătit o notă scrisă în care îşi exprimă dezacordul cu privire la realegerea aceleiaşi personalităţi în funcţia de secretar general al partidului. 29
Nota, ce cuprinde şi aspectele ce le invocă în motivarea poziţiei sale, va fi citită de ZBĂGANU GHEORGHIŢĂ în cadrul adunării generale de dare de seamă şi alegeri care va avea loc în data de 5 septembrie 1989.
Despre cele de mai sus cunosc cei care lucrează în biroul cu ZBĂGANU GHEORGHIŢĂ precum şi ????? 30, secretar organizatoric al Organizaţiei de bază nr. 5 din CSM.
Şeful DIRECŢIEI Şeful Serviciului
General maior lt. Colonel
MORTOIU AURELIAN ŞOVU ION
Şi comentariul lui col. Alexandru
Tov. Prim secretar al sectorului IV, CĂPITĂNEANU, a fost informată asupra aspectelor semnalate de dir. III-a. A promis măsuri.
11. 08. 1989 - Alexandru lucrează puternic
DSS- DIRECŢIA II
Nr. 2321A21 501674 - CSM
11.08. 1989
Cpt. M Am (??) 31
Cu propuneri de începere a VERIFICĂRII INFORMATIVE
a numitului ZBĂGANU GHEORGHIŢĂ
Din datele şi informaţiile pe care le deţinem cu privire la numitul ZBĂGANU GHEORGHIŢĂ, fiul lui Gheorghe şi Marghioala, născut la 30 XI 1951 în Lugoj, de profesie matematician, cercetător ştiinţific la CENTRUL DE STATISTICĂ MATEMATICĂ al INSTITUTULUI NAŢIONAL DE METROLOGIE Bucureşti, domiciliat în Aleea Zvoriştea nr. 3, bloc A42 , scara F, ap. 85, căsătorit cu Zbăganu AURELIA, fostă BOTOŞAN, profesoară de geografie la Liceul "Gheorghe Şincai", cu care are doi copii, membru de partid din 1973, rezultă că are manifestări ostile la adresa politicii partidului şi statului nostru.
În scopul stabilirii originilor şi cauzelor care au determinat apariţia manifestărilor ostile, a intenţiilor obiectivului pentru a fi luate măsurile preventive care se impun, propunem începerea VERIFICĂRII INFORMATIVE a numitului ZBĂGANU GHEORGHIŢĂ. Menţionăm că a fost obţinută aprobarea organelor de partid competente pentru această acţiune. Pentru realizarea scopului propus vor fi luate următoarele măsuri:
1. Obiectivul va fi încadrat informativ la locul de muncă de sursa "VLĂDESCU" pentru a-i cunoaşte activitatea, concepţiile , cercurile care îl influenţează, etc.
Termen: 15. 08. 1989
2. Pentru realizarea celei de a doua linii informative la locul de muncă va fi perfectată recrutarea ca informatory a candidatului "NICU", coleg de servici cu obiectivul.
Termen: 15. 09. 1989
3. Cu sprijinul organelor de securitate competente vor fi effectuate verificări pentru a staili activitatea şi concepţiile membrilor familiei sale şi anume
tatăl: ZBĂGANU GHEORGHE - fost cercetător la Institutul de cercetări pedagogice şi psihologice;
mama: ZBĂGANU MARGHIOALA - fostă profesoară la liceul nr. 20 - Bucureşti;
fratele: ZBĂGANU VIRGILIU - inginer la I. Calculatoare Bucureşti. 32
Sora : ZBĂGANU GEORGICA - medic la Institutul de Neurologie - Bucureşti.
Soţia : ZBĂGANU AURELIA - profesoară la Liceul "Gheorghe Şincai " din capitală;
Socrul : BOTOŞAN GEORGI - pensionar în capitală 33
Termen: 30. 09. 1989
4. Vor fi luate măsuri de interceptare secretă a coresponsenţei obiectivului, tatălui şi socrului acestuia. 34
Termen: 20. 08. 1989
5. Vor fi luate măsuri ITI în sistem automat şi ICT la telefonul 78 93 83 aparţinînd obiectivului. 35
6. În funcţie de datele operative, obiectivul va fi verificat prin filaj pentru a se stabili adresele vizitate, legăturile, activitatea sa, etc.
Termen: 30. 08. 1989 36
7. Vor fi luate măsuri de percheziţie secretă la locul de muncă şi se va studia posibilitatea efectuării percheziţiei secrete la domiciliu.
În funcţie de datele ce se vor obţine, vor fi luate şi alte măsuri de verificare - documentare şi prevenire.
Semnat: Col. Alexandru. 37
- Colonelul Alexandru e pus pe fapte mari
12.08. 1989
Din verificările efectuate la CSM a rezultat că numitul ZBĂGANU GHEORGHIŢĂ îşi desfăşoară activitatea în camera nr. 7 din sediul centrului din B.dul Magheru nr. 22, etaj 2, împreună cu următorii cercetători
Dintre aceştia ???? 39 este sursă a organelor noastre cu numele conspirativ "Vlădescu". Acesta va fi contactat şi se va verifica informaţia transmisă de sursă la Direcţia a III-a. 40
Din datele ce se deţin pînă în prezent despre ceilalţi cercetători care lucrează cu Zbăganu Ghe. în camera 7 rezultă următoarele:
????? , doctor în matematică, membru de partid, a fost bursier Humboldt şi a predat în Algeria. Tatăl, fost membru PNL este preot.
?????, membru PCR este reclamagiu, bolnav psihic.
????? dr în matematică, membru PCR are un frate care a depus actele de plecare definitivă în Austria, după ce fusese condamnat pentru tentativă de trecere frauduloasă a frontierei şi care este prelucrat de SMB pentru suspiciuni de spionaj în favoarea ISRAEL. Este prieten cu Zbăganu Gh. 41
????? - matematician, neîncadrat politic, este evreu , cu rude în URSS 42
????? - matematician, membru PCR a făcut o specializare de trei luni în Franţa în 1974 şi are un cumnat care în 1948 a fost condamnat la 20 ani muncă silnică şi 10 ani degradare civică pentru înaltă trădare şi uneltire şi care a fost eliberat în 1964 43
şi în consecinţă se apreciază că nu pot fi luate în seamă pentru verificarea sesizărilor privindu-l pe ZBĂGANU GHEORGHIŢĂ.
Cealaltă persoană indicată în adresă a fost recrutată de curînd ca sursă cu numele conspirativ RADU dar în prezent se află în concediu. La întoarcere va fi contactat şi se va discuta sesizarea. 44
Avînd în vedere periculozitatea situaţiei 45 propunem să sesizăm secretarul de partid al sectorului IV, tov. CĂPITĂNEANU E. Pentru a lua măsurile preventive ce se impun.
Se va urgenta efectuarea percheziţiei la locul de muncă
Colonel Alexandru
29 august 1989. Vlădescu îmi ia apărarea.
Nr. 2321A21 501674 - 29.08. 1989
Sursa: Vlădescu
Rezident: Andrei
În legătură cu Gh. Zbăganu
Cercetător talentat, om cultivat, cu vocaţie pentru activitatea de cercetare matematică, Gh. Zbăganu este "heteroclită formă de om interesant".
Combinaţie ciudată între un tată evreu şi o mamă ţigancă , Gh. Zbăganu a sintetizat părţile nune şi rele ale celor două rase.
După părerea mea nu constituie un pericol real deşi este un palavragiu fără pereche. A fost categorisit la CSM ca "revoluţionar de operetă". Veşnic nemulţumit, deşi are o situaţie materială foarte bună 46 şi toate condiţiile pentru cercetare. Este adevărat că a declarat că la şedinţa de partid din 5.09.89 se va ridica împotriva aşa numitei comisii de propuneri pentru alegeri, deoarece consideră că aceasta este o maşinaţiune a sectorului IV pentru a-şi pune oamenii săi.
În rest sursa nu a depistat nimic. Nu este plauzibilă o ieşire de proporţii mai mari deoarece are un instinct de conservare dezvoltat.
Nota lui Alexandru
Zbăganu Ghe. Este lucrat prin mapă de verificare informativă pentru manifestări ostile 47
Pînă acum NU rezultă că obiectivul ar avea intenţiile semnalate de sursa DIR. III-a , care este secretar al organizaţiei de bază nr. 5 şi se temea că nu va fi reales.
Vor fi luate şi celelalte măsuri de verificare prevăzute în planul de măsuri.
14.09 89. Chiar un căpitan anonim de la "ei" îmi ia apărarea într-o fişă
ZBĂGANU GHEORGHIŢĂ
fiul lui Gheorghe şi Marghioala, născut la 30 11.1951 în Lugoj-Timiş, domiciliat în Bucureşti, al. Zvoriştea nr. 3, Bl. A42 ap 85
matematician la CSM al INMB
De la 11.08.1989 este lucrat în mapă de verificare informativă pentru manifestări ostile.
A fost inclus în cercul de suspecţi în cazul "INTELECTUALUL" 48 pe baza unei informaţii primite de la Direcţia a III-a din care rezulta că obiectivul intenţiona ca în adunarea de partid din 05.09.89 să citească o scrisoare în care să îşi exprime dezacordul cu propunerea de realegere a Conducerii superioare.
Din verificările efectuate prin mijloace specifice a rezultat că informaţia nu se verifică, nemulţumirile celui în cauză fiind generate de propunerea de realegere a secretarului organizaţiei de partid din care face parte.
Faţă de cele de mai sus propun scoaterea obiectivului din cercul de suspecţi în cazul "INTELECTUALUL" şi continuarea verificării informative conform planului de măsuri aprobat.
Cpt. ???? (insecifrabil)
Comentariu ilizibil: Este cu totul altceva... De acord. Cer să rămînă totuşi în atenţie avînd în vedere şi alte aspecte de interes operaţional. SS (indescifrabil). 14.09.89
1 oct. 1989. Hop şi Gheorghe.
După anunţarea hotărîrii Comitetului Politic Executiv privind realegerea tov. Nicolae Ceauşescu în funcţia de secretar general al PCR, tov. Zbăganu Gheorghe a afirmat că această hotărîre este nestatutară şi a justificat afirmaţia după cum urmează: statutul spune că propunerile pentru funcţii se fac de jos în sus, deci Comitetul Politic Executiv nu poate propune Adunării Generale să voteze un candidat sau altul ; pe de altă parte, Adunarea Generală nu are dreptul să decidă decît asupra organului imediat superior. Acceptarea acestei proceduri poate duce la un precedent periculos, făcînd posibil ca la un moment dat Adunarea Generală să se pronunţe nu doar asupra secretarului organizaţiei dar, de exemplu, şi asupra primului secretar al Sectorului sau asupra Comitetului Central.
Tov. Zbăganu Gheorghe a mai spus că intenţionează să discute cele demai sus în şedinţa de alegeri a BOB şi va cere Adunării Generale scoaterea de pe ordinea de zi a discutării propunerii făcute de Comitetul Politic Executiv.
Gheorghe i-a atras atenţia că poziţia pe care intenţionează să o adopte poate să-i creeze neplăceri lui şi întregii secţii. Răspunsul a fost: nu au ce să-mi facă, pentru că procedez statutar. Eventual nu o să mă mai lase să plec în străinătate.
Gheorghe l-a întrebat de ce nu iese în stradă să strige ce vrea, fără să mai angajeze colectivul în care lucrează. Răspunsul a fost: Nu pot, mi-e frică.49
11.10.89. Sursa "Bihor"(?) mă laudă
SMB/310/!S/002679/36
Sursa: Bihor? Bibi ?
Referitor la tov. Gheorghe Zbăganu aduc la cunoştinţă următoarele
Este foarte pregătit professional, este înzestrat cu talent matematic şi se interesează de mai multe ramuri ale matematicii înrudite cu Teoria Probabilităţilor. Are publicate mai multe articole în străinătate, unele din ele au stîrnit discuţii şi au fost bine appreciate de specialişti.
Capacitatea sa intelectuală este remarcabilă, a terminat la fără frecvenţă facultatea de Filosofie-Istorie a Universităţii din Bucureşti. Este de asemenea interesat şi are talent la studiul limbilor străine . într-un timp ştiu că studia japoneza şi araba.
Se interesează foarte mult de istoria contemporană; citeşte foarte multă literatură şi periodice în acest domeniu şi reţine multe fapte (de ex. Cunoaşte pierderile suferite de diversele ţări beligerante în cel de al doilea război mondial)
Îi place să emită idei originale în legătură cu diverse evenimente, pe care, de regulă, le argumentează bine. Are un spirit critic foarte dezvoltat şi, fiind o fire deschisă, obişnuieşte să critice atît aspecte ale situaţiei sociale din lumea capitalistă, cît şi unele manifestări negative de la noi.
A vizitat mai multe ţări străine ca Polonia, de exemplu, unde a petrecut două perioade mei lungi, de cîteva luni, una anul acesta iar cealaltă cu 5 ani în urmă.
Faţă de situaţia de acum 5 ani, cînd Polonia se afla într-o situaţie economică foarte grea, consideră că în present lucrurile s-au îmbunătăţit, cel puţin din punct de vedere economic. Apreciază că guvernul polonez mai are încă multe greutăţi de întîmpinat. Este de părere că gen. Jaruzelski este un mare patriot. Din dorinţa de a-şi forma o părere cît mai obiectivă a participat la ambele manifestaţii de 1 mai din Varşovia : atît la cea organizată de Partidul Comunist Polonez 50 cît şi la cea organizată de "Solidaritatea"
Din vizitele efectuate în Bulgaria şi URSS a rămas cu impresia că ambele ţări au de făcut faţă unor mari dificultăţi economice.
Citeşte foarte mult în limba engleză şi frecventează Biblioteca Engleză din Bucureşti.
"Bihor(?) Bibi(?)"
NB. Nota se exploatează pe linia indicată de Direcţia a II-a indicativ 232?? care a solicitat materialul
Cpt. Stoica
De accord să fie luat în verificare şi de căpt. Pop ca vizitator al Bibliotecii engleze. Propun termen de 30 zile. 14.10.1989
20 octombrie 1989. Verificarea socrului
La adresa dv. 232/AC/D/003087 vă comunicăm:
BOTOŞAN GIORGI , fiul lui DUMITRU şi FLOAREA născut la 13.08.1926 în Stupca, Suceava, căsătorit, pensionar, domiciliază împreună cu soţia în .........
În imobil este cunoscut ca un element cu o comportare normală, atît în familie cît şi în societate, fără preocupări deosebite care să atragă atenţia celor din jur.
Este o fire retrasă, necomunicativă astfel că relaţiile cu vecinii se rezumă la salutul cotidian.
În discuţiile ocazionale evită să facă comentarii în legătură cu evenimentele politice astfel că nu i se cunosc concepţiile în acest sens.
Sursele consultate nu l-au remarcat să vină la domiciliu în compania unor cetăţeni străini.
Este căsătorit cu Botoşan Elisaveta fiica lui Maftei şi Leontina ,născută la 02.05.1929 în Stupca, Suceava.
Soţii Botoşan dispun de o situaţie materială normală, fără obiecte sau lucruri de valoare deosebită.
Au două fiice: Elena născută la 7.01. 1949 şi Aurelia, născută la 13.01.1957 , căsătorite, domiciliate la alte adrese.
Dosarul a fost microfilmat azi 08.01.96 la solicitarea UMO 5045
15 noiembrie 1989. Verificarea tatălui
MI DSS
UM 08008 Buc
Nr 7 /CI/TG/DI 00170156
La adresa dvs 232/AC/003087 din 20 IX 1989 vă comunicăm următoarele:
ZBĂGANU GHEORGHE este fiul lui GHEORGHE şi MARIA născut la 1.1.1925 în com. VISAG jud TIMIŞ este cercetător ştiinţific pensionar, căsătorit şi domiciliază în ........
Sus-numitul locuieşte la adresa indicată din anul 1961 şi ocupă un apartament modern mobilat. A funcţionat ca cercetător ştiinţific la INSTITUTUL DE PEDAGOGIE ŞI PSIHOLOGIE de unde a fost pensionat iar în prezent nu ocupă nici un serviciu. 51 Continuă să aibă preocupări de cercetare şi a fost observat că face deplasări destul de frecvente în provincie unde, după afirmaţiile sale este solicitat pe această temă. 52 Este un element cult, sobru, capabil, însă tăcut şi rezervat , destul de izolat faţă de vecini şi are în general o comportare civilizată în familie şi societate.
Posedă un autoturism cu care face deplasări în provincie. Se mai deplasează în provincie şi cu trenul şi rămîne pentru perioade mai scurte sau mai lungi în localităţile pe unde se deplasează. Nu s-a observat să fie vizitat de cetăţeni străini.
Faţă de vecini nu face comentarii de unde să rezulte convingerile sale politice.
Este căsătorit cu Zbăganu Marghioala, fiica lui Nicoară şi RADA, născută la 6.X.1926 în com. CIORĂŞTI, VRANCEA, profesoară de limba română, pensionată dela liceul ind. Nr. 20.
Soţii Zbăganu au trei copii:
ZBĂGANU GHEORGHIŢĂ , fiu, născut la [...], a fost investigat pe linia Dir. II cu nr 282/RM la 13 VIII 1989;
ZBĂGANU NEGOVAN VIRGIL CĂTĂLIN fiu, născut la 10.VI.1954 este inginer automatist la Intr. De Calculatoare Bucureşti căsătorit, cu domiciliul în intr. Ion Şulea nr. 50, Bl. M 14 bis, apt. 16. posedă maşină de scris Erika. 53
ZBĂGANU GEORGICA , fiică, născută la 15.II.1953 medic la spitalul Colţea, căsătorită locuieşte la altă adresă , despre care nu avem informaţii
1 Multă lume nu va mai şti probabil, ce însemna asta. Însemna că dădeam lecţii de matematică, pentru bani, unor elevi care voiau să treacă din clasa a noua într-a zecea (pe atunci se dădea un examen, de treaptă, căci şcoala de zece ani era obligatorie!) sau celor care dădeau examen de admitere la ASE, Politehnică, Universitate, Construcţii  acolo unde era nevoie de o probă de matematică. La început (prin anii 70) se "meditau" puţini, ăia fraierii. Din anii 80 obiceiul s-a generalizat. Părinţii  chiar şi cei săraci - credeau că este un sine qua non ca progeniturile lor să se mediteze, altfel neavînd şanse de intrare. Nu era aşa. Totuşi, un copil muncitor putea fi crescut cu două puncte în clasa a XII-a chiar dacă în anii mici fusese derbedeu şi chiulise, dacă avea un meditator bun.
2 De fapt, Georgica. Se mai întîmplă .
3 De ce a fost nevoie de asta:eram propus să plec trei luni în Polonia, prima mea deplasare în străinătate, şi cea mai fascinantă, era epoca lui Walesa, eram entuziast. Totuşi: de ce le păsa lor dacă vrei să pleci din ţară? Cu cît plecau mai mulţi nemulţumiţi, cu atît se dilua presiunea împotriva dictaturii staliniste. Vezi Cuba şi Iugoslavia. Era prostie în stare pură. Mai mult, am fi avut pile în exterior. Căci emigranţii, majoritatea sunt cu sufletul ars de dor de ţara mamă  de fapt de copilăria şi tinereţea lor, de primele lor iubiri. Tembeli mai erau Şi adică dacă emigram în Polonia (unde la vremea aceea erau cartele, dispăruse cam tot de pe piaţă, la noi era de negîndit; aveam să ajungem mai rău prin 88  89) ce era rău? Scăpa ţara de o gură în plus.. Nu înţeleg şi gata.
4 Stupizi mai eraţi! Tradusesem din poloneză o carte Polski Krysis, Criza poloneză, apărută în 1981. dacă era studiată cu atenţie de burghezia roşie, poate nu se ajungea la contrarevoluţia din 1989.Şi le-am zis! Ăn 1982, cînd m-au chemat să le dau informaţii despre rezultatul vizitei mele din sept-dec 1981 la Seminarul Banach din Varşovia, i-am zis securistului care se ocupa de Matrologie de cartea asta. Nu m-a băgat în seamă. Cică nu aveam informaţii de interes operativ! Atunci Ceauşescu avea o şansă de a democratiza sistemul. Putea foarte simplu tolera alte partide socialiste, care recunoşteau primatul proprietăţii socialiste asupra mijloacelor de producţie. Nu aveam nevoie nici atunci şi nici acum de patroni sau corporaţii internaţionale care să expatrieze profitul. De fapt, românii nu au vrut capitalism. În 1990, în marea demonstraţie de pe 28 ianuarie manifestanţii FSN-ului scandau Nu vrem patroni! Nu vrem moşieri! Nu vrem rege. Bănuiau ei ceva.
5 De ce a fost nevoie de asta:eram propus să plec trei luni în Polonia, prima mea deplasare în străinătate, şi cea mai fascinantă, era epoca lui Walesa, eram entuziast. Totuşi: de ce le păsa lor dacă vrei să pleci din ţară? Cu cît plecau mai mulţi nemulţumiţi, cu atît se dilua presiunea împotriva dictaturii staliniste. Vezi Cuba şi Iugoslavia. Era prostie în stare pură. Mai mult, am fi avut pile în exterior. Căci emigranţii, majoritatea sunt cu sufletul ars de dor de ţara mamă  de fapt de copilăria şi tinereţea lor, de primele lor iubiri. Tembeli mai erau Şi adică dacă emigram în Polonia (unde la vremea aceea erau cartele, dispăruse cam tot de pe piaţă, la noi era de negîndit; aveam să ajungem mai rău prin 88  89) ce era rău? Scăpa ţara de o gură în plus.. Nu înţeleg şi gata.
6 De ce or fi chinuit-o pe biata femeie? Unii se ocupau cu probabilităţi matematice iar alţii cu alte feluri de probabilităţi Iar doctoratul mi l-am dat cu doi ani înainte, a greşit Vlădescu.
7 Mă copleşeşti, Vlădescu!
8 Am pasiunea strămoşilor. Îmi ştiu cei opt străbunici pe nume şi prenume. Şapte din ei sunt români iar al optulea e aromân.
9 Tempi pasati! Ambii secretizaţi m-au dezamăgit.
10 La arma numită cifru.În caz de război noi trebuia să cifrăm şi să descifrăm mesajele. Nu am văzut însă nici o maşină de cifrat,deşi mi-ar fi plăcut.
11 M-am lăudat. Aşa aş fi vrut să le zic, dar în realitate am acceptat. Întîmplarea a făcut ca ei să nu mă solicite niciodată. Mă gîndeam să le dau nişte informaţii fantasmagorice şi, cu ocazia asta, să aflu cine sînt ceilalţi informatori. Nu mi-a mers. Asta s-a întîmplat în 1978, pe cînd eram secretar UTC la serviciile tehnice de acolo. M-am angajat să le dau cite o informare lunară despre lucruri la care m-ar fi solicitat ei şi, înainte de a trece prima lună m-am demascat ca un individ nedemn de încredere: a avut loc o şedinţă de blamare a transfugului Dinu Braunstein în care, în loc să îl blamez că voia să evadeze din scumpa noastră patrie, i-am luat apărarea.
12 Pe vremea aceea îmi dezvoltasem o teorie noocratică, pe care i-am dezvoltat-o şi tovarăşei căpitan Monica, împreună cu imprecaţii la adresa securiştilor care torturează muncitorii din Braşov, ieşiţi în stradă pe 15 noiembrie 1987 contra lui Ceauşescu, de care se auzea că erau iradiaţi. Noi, intelectualii, eram elita ţării şi trebuia să avem barem vreo 3 lefuri medii fiecare. Eu, fiind mai genial, voiam patru lefuri medii. Sărmana femeie  o gospodină şi ea  a trebuit să scrie ceva în raport.
13 Ba aveam, dar nu era treaba lor.
14 Ne sutor ultra crepidam!(Cizmarule, vezi-ţi de calapoadele tale)Şi totuşi avea dreptate. Era mai bine pe atunci, acuma chiar au ajuns matematicienii să se prostitueze pe bune în căutare de aplicabilitate practică. Pe termen mediu, asta e moartea matematicii.
15 Un fin psiholog. Tare aş vrea să îl mai întîlnesc.
16 Ei, şi acum aş vrea să ştiu de ce. În locul lui Ceauşescu, un măcar semicomunist ar fi lansat  public  semnalul de alarmă: tovarăşi! Socialismul este în primejdie! Trebuia trecut la ofensivă, nu la defensivă. În mai 89 , la alegeri, eram acolo. La Senat comuniştii  adică PZPR au reuşit performanţa să nu le fie ales nici un candidat. O victorie zdrobitoare a javrelor anticomuniste grupate în jurul lui Walesa, care trebuia să le dea de gîndit tuturor. Le-a şi dat de gîndit: Giorbaciov şi ai lui şi-au zis că acum e momentul trădării. Burghezia roşie a distrus bruma de socialism care exista în Estul Europei.
17 În 1988 partidul luase hotărîrea ca membrii BOB (biroul organizaţiei de bază) să poarte convorbiri periodice cu membrii organizaţiei de bază (azi le-am zice rank and file) ca să vadă ce-i roade pe aceştia, ce să mai facă ei ca lucrurile să meargă bine. Ideea nu ar fi fost rea dar nu se mai putea aplica datorită sclerozei avansate a regimului. Era totul formal şi jalnic.
18 O inovaţie a perioa dei senile a lui Ceauşescu, incomprehensibilă astăzi: ca să te poţi înscrie la doctorat, trebuia avizul conducerii organizaţiei de partid pe sector. Procedura era aşa: mai întîi îţi dădea avizul Adunerea generală a organizaţiei de bază (în cazul nostru de la C SM). Aceasta aproba întotdeauna. Apoi comitetul de partid pe întreprindere. Aici puteai avea surprise (în cazul nostru era INMB, de la Vitan Bîrzeşti). Apo i comitetul de partid judeţean (în cazul nostru Sectorul IV). Inaugurarea acestei stupidităţi (doctorat în teologie aprobat de partid, pentru nemembri de partid!!) a început în 1978, eu am fost prima serie care a beneficiat de ea. Am obţinut aprobarea de la Comitetul pe întreprindere prin fraudă: pe vremea aceea eram secretar UTC, proaspăt dat afară , la Serviciile tehnologice din Întreprinderea de Pompe Aversa. Secretarul de Partid, Petrescu, mă dăduse afară (nestatutar) pentru că îl supărasem în două ocazii: mai întîi că nu mi-am adus uteciştii în număr corespunzător la un mitinf organizat de Ceauşescu pe 11 iunie 1978, în legătură cu revoluţia de la 1848; apoi m-am purtat fără respect faţă de Secretarul General, neascultîndu-i cuvîntarea şi stînd pe iarbă cu colegii; apoi pentru că, peste o săptămînă m-am revoltat în legătură cu şedinţa de criticare a lui Dinu Braunstein, un evreu care voia să emigreze şi am zbierat în şedinţă că este nedemn ce facem să lăsăm omul să emigreze unde o vrea. Peste o lună, cînd m-am dus să cer aprobarea pentru înscrierea la doctorat, Petrescu nu a vrut să mi-o dea. Norocul meu era că nu-şi informase subalternii  pe toţi  despre asta. Am profitat de faptul că într-o zi plecase cu comuniştii lui (ha ha, ce banc prost) să îl întîmpine pe Ceauşesc, care tocmai se întorcea dintr-o vizită făcută nu ştiu unde şi m-am dus la Bratu, pe care îl lăsase înlocuitor pentru problemele curente şi i-am zis : Domnul Bratu, a zis tovarăşul Petrescu să-mi semnaţi hîrtia asta, că e urgent. Bratu, om de bine , mi-a semnat-o şi am fugit repede cu dosarul complet la Universitate, unde lucrurile s-au aranjat.
19 Apoi Titirişcă, secretarul organizaţiei de bază în care activam (adică pasivam) mi-a spus că Petrescu i-a făcut o criză lui Bratu, că de ce s-a lăsat prostit, că ăştia îşi bat joc de noi, le dăm titluri şi ei fug apoi în străinătate şi s-a jurat că merge să-şi ia semnătura înapoi. S-o fi dus la sectorul de partid sau nu, nu ştiu. Mai degrabă ctred că nu, că se făcea tot el de ruşine. Peste o lună  la 1 septembrie 1978 am plecat de la Pompe la Centrul de Statistică Matematică. Pentru asta port o mare recunoştinţă celor doi care m-au ajutat: Cuculescu  conducătorul meu de doctorat  şi Iosifescu, noul meu şef de la CSM.
20 În cazul despre care se face vorbire aici, nu mai ştiu care erau cei trei. Una era, cred, Anda Herşcovici, care a emigrat prima în 1990 pe ruta banalizată Israel  SUA.
21 Secretizat de CNSAS. E vorba despre o colega, Gabriela Hristea, despre care am aflat şi eu după decembrie 89 că avea un soţ care lucra la Securitate. Era numai la serviciile tehnice. Gabi era o sufletistă cu care mă înţelegeam bine. Ne simpatizam reciproc.
22 Am uitat complet. Nici nu mai ştiu cine era secretar atunci: Postelnicu sau Boşcaiu.
23 Adică de unii de la INMB, noi trebuia să o citim. Ştiu că m-a enervat Boris Singer , care a citit asemenea obscenităţi.
24 Se discuta despre renunţarea la dogma rolului conducător al partidului Imre Pozsgaj, Mihail Gorbaciov. Cine îşi mai aduce aminte?
25 Secretizată de CNSAS. Dar dacă tot am deconspirat-o
26 Dulce foc. Să nu facem referiri, tovarăşi
27 Secretizat de CNSAS. Nu ştiu cine o fi.
28 Cam suprarealist. Seamănă cu discuţii dela spitalul 9. O fi înţeles bine Vlădescu? Eu am zis  şi zic şi acum  că ţiganii au o mentalitate de popor oprimat. Nu am susţinut niciodată că evreii de la noi ar fi fost nedreptăţiţi (după 1945). Ba dimpotrivă.
29 Ajunsesem mare!
30 Sic!
31 Suav!
32 Secretizat de CNSAS
33 Era o femeie pe acolo căreia i se spunea căpitan Monica. Nu ştiu dacă o fi ea cea care aprobă.
34 De fapt deja se mutase la Institutul de cercetări tipografice şi poligrafice, de unde l-a dat afară şeful , Irod, în 1991 (nume predestinat).
35 Pe soacră-mea nu au considerat-o importantă.
36 Cred că nu şi-au îndeplinit planul. Scrisorile mele şi cele pentru mine au ajuns unde trebuie . A fost perioada cînd am rezolvat o problemă a lui Cohen din USA, lucru care mi-a folosit ulterior. Doar dacă au deschis scrisorile (din care nu au înţeles nimic) şi le-au trimis totuşi. Putea să fie mai rău: lui Truşcă i se interceptau scrisorile şi nici nu erau expediate. Mulţumesc, Securitate!
37 Asta e comic. Telefonul meu era 789389, au gresit ultima cifră. Intenţionat??? Pe cine or fi supravegheat ei atunci? Mulţumesc, securitate!
38 Puteam să o păţesc. Dădeam meditaţii  adică mă duceam la casele elevilor de liceu şi le predam, pe bani, matematică . În 1989 aveam patru elevi, de la care scoteam al doilea salariu, pe care nu-l declaram la fisc. Într-o seară din toamna lui 89, mă întorceam de la locuinţa unuia din elevii mei, pe Calea Giurgiului. Era întuneric. La ieşirea din bloc m-a interceptat un nene miliţian şi mi-a cerut actele. Nu le aveam. I-am spus unde fusesem, la apartamentul Cutare, treaba mea de ce , şi că nu înţeleg de ce un cetăţean care respectă legile trebuie să umble cu acte la el. Miliţianul s-a intimidat şi m-a lăsat în pace. Putea să răspundă: Pentru că, dacă dă o maşină peste tine şi ajungi la morgă, să ştim cine eşti. Eram un imbecil arrogant.
39 Colonelul Alexandru! Tare mult aş fi vrut să îl întîlnesc după Contrarevoluţia din 1989! O fi şi el vreun patron Cu tovarăşa căpitan Monica m-am certat, am intimidat-o (femeie, deh..). Cu Alexandru numi-a mers. Era foarte calm şi părea că deţine mereu controlul situaţiei. Nu s-a enervat cînd i-am spus ceva de genul Poate credeţi că lucraţi într-o instituţie simpatizată de popor. Vă înşelaţi.
40 Secretizaţi. La noi era biroul fumătorilor. Iată-i: E. Mărgăritescu (m. 1994) G. Obreja (m. 1997) Gunea, C. Gonzacenco, G. Răuţu, Nicolae Traian , V. Vodă (sau el venea numai să fumeze la noi?)
41 Secretizat de mine- cei de la CNSAS au făcut o glumă proastă. Vlădescule, nu am nimic cu tine. Totuşi, de unde ai scos-o că tata e evreu şi mama ţigancă?
42 Erau compartimentaţi, să nu ştie dir. II ce face dir. III. Aşa a e peste tot.
43 Aşa credeam şi eu (deşi ar fi putut să-mi spună chestia cu fratele său, eu îi spuneam tot). Pînă în toamna lui 89 , cînd a avut o ieşire paranoică pe care i-am iertat-o. Apoi, în 1990 am rupt-o cu el definitiv. Requiescat in pace.
44 Aici ai zbîrcit-o, colonele. Gonzo nu e evreu.
45 Nici domnul Nicolae nu mi-a spus asta dar nici nu aveam pretenţia. Cu el vorbeam cu dumneavoastră, era mai în vîrstă. Ce frumos din partea lui că după 90 nu a devenit anticomunist obscen, ca acela cu fratele austriac Ne simpatizam
46 Uite că nu ştiu cine e Radu.
47 Colonelul Alexandru e pus pe fapte mari.
48 De!
49 Ostile cui?
50 De studiat acest caz.
51 Cică la puşcărie, dacă era vreo neregulă într-o celulă, erau pedepsiţi toţi, fără a se mai căuta vinovatul. mentalitatea de puşcăriaş a făcut posibilă dictatura grotescă a lui Ceauşescu. Justificarea morală: dacă spun ce cred îmi fac rău nu numai mie, ci şi altora: familiei sau , ca în cazul lui Gheorghe, colectivului.
52 De fapt PZPR = Partija Zjednoczona Polskich Robotnikow = Partidul Unit al Muncitorilor Polonezi . Manifestaţia Solidarităţii a fost extraordinară. Încă din tramvai se suise un grup care la un moment dat a strigat Soo-lidarność! la care toată lumea din vagon a început să scandeze lozinca. Apoi, cînd coloana  zeci de mii de oameni  s-a pus în mişcare! Eram electrizat. Se striga Nie ma wolnośćia / bez Solidarnośćia (nu e libertarte fără Solidaritatea), Hodzcie s nami / Nie s komunistami (Haideţi cu noi, nu cu comuniştii)  către oamenii de pe stradă  sau Hodzcie s nami / Dzis nie biją (Hai cu noi, că azi nu ne bat) sau împotriva lui Jaruzelski (una deşteaptă foc era Jaruzelski general / Ja ruski general). Apoi nişte tineri punkişti au început să strige lozinci de tipul Komunici - Onanisci , care nu mai mi-au plăcut. La manifestaţia oficială am ajuns la sfîrşit. La monumentul eroului necunoscut un moşulică stătea drepţi şi cînta My, pierwsza brzgada  cîntecul armatei poloneze a lui Anders, care a luptat sub comanda lui Montgomery la Monte Cassino. M-a impresionat, fiindcă îi curgeau lacrimi.
53 Ar fi putut fi mai informaţi. Institutul respectiv a fost desfiinţat în 1982 sau 1983 în urma scandalului Meditaţia transcendentală. Apoi tata a fost trimis ca muncitor necalificat la atelierele Griviţa (teoretic, pentru că nu s-a dus acolo) şi şi-a găsit un post de psiholog la o policlinică de pe strada Batiştei. De acolo s-a pensionat în 1986.
54 Ha! Şi tatei îi place să se laude
55 Înseamnă că fratele meu a fost mai disciplinat. Tata nu şi-a declarat maşina de scris niciodată. Unii nu ştiu că în ultimii ani ai lui Ceauşescu se dăduse o lege (sau ce o fi fost) privind declararea şi înregistrarea maşinilor de scris.
<? if (filesize($fname)>0){ $filecontents=join('',file($fname)); foreach(explode("<COMMENT>",$filecontents) as $comment){ list($name,$email,$comentariu,$timestamp)= explode("/**/",strip_tags($comment)); if ($comentariu){ $comtime=strftime("%d/%m/%Y - %H:%M",trim($timestamp)); $strdate= $comtime['day'].'/'.$comtime['month'].'/'.$comtime['year']; ?> Nume: < >

References: CSM 
 CSM 
 CSM

 CSM 
 CSM 
 CSM